Għal ħafna segwaċi tal-futbol, il-Kampjonat Ingliż huwa meqjus bħala l-aqwa kampjonat fid-dinja minħabba l-ispettaklu li joffri kif ukoll minħabba l-kompetizzjoni missielta li jkun hemm bejn it-timijiet. Dan l-istaġun tista' tgħid li se jkun wieħed mill-isbaħ hekk kif se jkun hemm konfronti li jinvolvu wħud mill-aqwa kowċis fid-dinja fosthom Josè Mourinho, Pep Guardiola, Claudio Ranieri, Antonio Conte, Arsene Wenger, Maurichio Pocchettino, Jurgen Klopp, u ħafna oħrajn li qed jagħmlu suċċess. Madankollu, hekk kif issa dan il-kampjonat tant segwit jinsab ġimgħa biss 'il bogħod mill-bidu tiegħu, illum se jkun hemm il-logħba annwali tal-Community Shield li tiftaħ is-siparju għal staġun ieħor mimli theżżiż tas-snin, tgerrim tad-difrejn, u anki xi kelma ħażina 'l hemm u 'l hawn. Il-logħba tal-lum se tlaqqa' t-tim li rebaħ il-kampjonat l-istaġun li għadda, jiġifieri dak ta' Leicester City, kontra t-tim li rebaħ l-FA Cup, dak ta' Manchester United, issa mmexxija minn Mourinho, u li fil-ħin li ġej mistennija jħabbru r-ritorn imminenti tal-plejer Franċiż mingħand Juventus Paul Pogba f'somma rekord ta' £100 miljun. L-aħħar darba li Mourinho ffaċċja lil Claudio Ranieri – il-persuna li ironikament ħa t-tmun mingħandha tat-tim ta' Chelsea lura fl-2004 – l-għada kien tkeċċa minn kowċ tal-istess Chelsea. Fil-fatt mill-aspett storiku bħal donnu din il-logħba qisha kienet magħmula għalihom, b'mod speċjali għal Mourinho, li se tkun l-ewwel logħba kompettitiva bħala kowċ ta' Manchester United. Fl-era tal-Premier League, ir-rebbieħa tal-league rebħu din ix-shield għal 15-il darba minn 23 okkażjoni. Għalhekk, l-istatistika tiffavorixxi bil-kbir lit-Taljan Ranieri u li jekk jirnexxielu jkompli f'din it-triq, ikun beda l-istaġun bi trofew 'ġdid' għat-tim tiegħu. Leicester se jkun qed jilagħbu din il-logħba wara logħba ta' ħbiberija kontra Barċellona li tilfu bl-iskor ta' 4-2 fl-Iżvezja. Madankollu, kien hemm plejer ġdid li spikka għal Leicester u dan mhu ħadd ħlief l-attakkant il-ġdid tagħhom Ahmed Musa, li fit-tieni taqsima rnexxielu jiskurjaw żewġ gowls mill-isbaħ. Min-naħa l-oħra, it-tim ta' Mourinho ma jistax jingħad li kellhom pre-season tajjeb f'sens ta' organizzazzjoni. Dan hekk kif il-preseason tagħhom, li sar fiċ-Ċina, kien interrot fit-tieni logħba tagħhom kontra Manchester City, wara li l-grawnd f'Beijing ma kienx fi stat tajjeb minħabba l-maltemp kiefer li laqat liċ-Ċina. Intant, l-aħħar logħba ta' ħbiberija tagħhom waslet f'logħba għall-karità f'isem il-Wayne Rooney Foundation u li għaliha lagħbu kontra l-eks-tim ta' dan il-plejer, dak ta' Everton, li fost plejers oħrajn spikkaw Zlatan Ibrahimovic u anki Ander Herrera.